ועדת הכלכלה, כנסת 20, פרוטוקול מספר 443, 2017-02-13 14:00

איתן כבל: אני מתכבד לפתוח את הישיבה הבאה של ועדת הכלכלה בנושא אי הקמתה של הרשות להתחדשות עירונית.

יוסי יונה: זה הנושא שאנחנו צריכים עכשיו להציג אבל אני לא חושב שיש טעם לקיים את הדיון.

איתן כבל: למה?

יוסי יונה: אנחנו ביקשנו לקיים את הדיון הדחוף ואז נאמר לנו שהשר לא יכול להגיע במועד שאנחנו רוצים על-פי התקנון, הבה נדחה אותו כדי שהשר יוכל להיות נוכח.

<לאה ורון: אדוני קצת מערבב.

<לאה ורון: אין חובה שהשר יהיה נוכח בישיבה.

יוסי יונה: אבל רוב השאלות בבקשה לדיון מהיר מופנות אל השר.

יוסי יונה: אני לא חושב שיש טעם לקיים את הדיון כאשר השר לא נוכח.

יוסי יונה: השר ישב כאן ואמר שהוא מביע את הנכונות שלו לקיים דיון נוסף בעניין הזה.

יוסי יונה: הבה ונקיים דיון נוסף.

יוסי יונה: אני לא מעוניין לקיים את הדיון בהיעדר השר.

אביגדור יצחקי: אולי עד אז זה יהיה מיותר.

איתן כבל: יכול להיות.

איתן כבל: אני רוצה לומר שני דברים.

איתן כבל: ראשית, מבחינת לוח הזמנים הדיון היה אמור להתחיל לפני 10 דקות, זה לא איחור כל-כך דרמטי, אבל אני הולך אתך, אני לא מולך.

איתן כבל: דבר שני, חד-משמעית, שרים אינם מחויבים להשתתף בדיונים מהירים.

איתן כבל: זה מופיע גם בתקנון.

איתן כבל: זה שהבאנו את השר – הוא היה אמור להיות פה לפחות שעתיים, זה הסיכום שהיה אתו ואם הוא היה עומד בסיכום אז כנראה גם היינו מתכנסים פנימה אל תוך הדיון הזה.

איתן כבל: לצערי השר עזב.

איתן כבל: לא תמיד אנחנו יכולים לשלוט בעניינים האלה, מה גם שהוא לא היה חייב ובאמת לחצנו עליו.

איתן כבל: גם לנושא הראשון הוא לא היה חייב להגיע.

איתן כבל: אבל שלא נמצא את עצמנו אחר-כך במצב לא נעים.

איתן כבל: אין לי בעיה שנתפזר, הבעיה לא זו.

יוסי יונה: אני מעוניין בכך.

יוסי יונה: העניין הוא שהם לא מחויבים להביא תקנות.

<לאה ורון: ניסינו לתאם עם השר את הישיבה הזאת מיום 15 בדצמבר 2016.

איתן כבל: יוסי יונה, אגיד לך מה הבעיה שלי, קח בחשבון, באופן אמיתי, בסוף זה לא יצא אל הפועל לא בגללנו ואין לי יכולת לכפות עליו להגיע לישיבה בעניין הזה.

יוסי יונה: איפה נציגי הממשלה?

איתן כבל: נציגי הממשלה שאמונים על העניין נמצאים פה.

<לאה ורון: גם גברת גנון, שהיא מנהלת האגף להתחדשות עירונית.

יוסי יונה: יש הסכמים ג'נטלמניים.

יוסי יונה: אני חושב שאנחנו צריכים לקיים את ההסכמים הג'נטלמניים.

יוסי יונה: כפי שאת אומרת, סיכמנו עם השר, שהשר יופיע כאן במשך שעתיים.

יוסי יונה: את צודקת, אני בוודאי מקבל את עמדתך באשר למה שהתקנון מחייב או לא מחייב, אין לנו שום ויכוח בנושא הזה אל מול המומחיות שלך וחוסר הידע שלי בתחום הזה, זה בסדר.

יוסי יונה: אבל הגענו להסכם ג'נטלמני שהשר יהיה נוכח בדיון הזה.

יוסי יונה: הסכמנו גם לדחות אותו מעבר ל-10 ימים.

יוסי יונה: והנה עכשיו אנחנו ניצבים כאן, לטעמי באופן שאינו מכבד את הדיון.

יוסי יונה: זה מה שאני מבקש מאדוני.

איתן כבל: בואו נעשה הבחנה.

<אתי ירדן: אנשי מקצוע הגיעו במיוחד מתל-אביב.

<אתי ירדן: הגעתי במיוחד כי צוין שהשר גלנט יהיה כאן.

איתן כבל: גברתי, זה לא העניין, נתתי לך את ההזדמנות להגיע לירושלים.

איתן כבל: יוסי יונה, מהניסיון שלי, בואו נתחיל את הדיון.

איתן כבל: תקשיב היטב למה שאני אומר לך.

איתן כבל: אם תחליט שלא, אני אומר לך, אקבל את עמדתך, אין לי בעיה עם זה.

איתן כבל: יחד עם זאת אני אומר לך ומציע לך מהניסיון שלי, בואו נקיים את הדיון.

איתן כבל: השר יבוא לפה ואנחנו נאפשר לך כאשר השר יגיע להעלות את העניין הזה שוב.

יוסי יונה: אני רוצה שהמחאה שלי תירשם בפרוטוקול.

יוסי יונה: כפי שאמרתי, אם אנחנו מגיעים להסכמים ג'נטלמניים עם השר דרך מנהלת הוועדה אנחנו צריכים להבטיח שהדבר אכן יתקיים כפי שההסכמים מחייבים.

יוסי יונה: מבלי להוריד כהוא זה מיכולתו של אביגדור יצחקי להתייחס לשאלות ולהתמודד איתן.

איתן כבל: לדעתי הוא יכול להתייחס אליהן לא רע, ואני לא רוצה להגיד יותר.

יוסי יונה: אמרתי את זה בלשון המעטה.

יוסי יונה: מלוא ההערכה למר יצחקי.

יוסי יונה: הביטו, בוודאי כל זה מתקשר לכך – אני אומר לך אדוני היושב-ראש, מלכתחילה חשבנו שהדיון על חוק הרשות להתחדשות עירונית צריך להתקיים.

יוסי יונה: אתה זוכר את הדיונים שהיו לנו.

יוסי יונה: זה גם היה מיטיב עם הדיון, כי עכשיו בעובדה כל דיון שיהיה בהמשך באשר לחוק הזה יובא בפני ועדת הכלכלה, זה המקום המתבקש והטבעי שהחוק הזה היה אמור מלכתחילה להיות מטופל בו, הוועדה שבה הניסוח שלו היה צריך לבוא לידי סיום, וגם דוח המעקב.

יוסי יונה: זה היה מאפשר לנו, לחברות ולחברי ועדת הכלכלה, להיות חלק אינטגרלי לאורך כל הדיון הזה.

יוסי יונה: אבל אנחנו לא בוכים על חלב שנשפך.

תמר זנדברג: נקודה נכונה.

יוסי יונה: בוודאי, אנחנו מכירים את התקנון של הכנסת.

יוסי יונה: אי אפשר להביא את הדיונים האלה לוועדות זמניות אז מביאים את זה עכשיו לוועדת הכלכלה.

תמר זנדברג: יכול להיות שזאת הייתה הוועדה שהייתה צריכה לחוקק את החוק הזה, אולי הוא היה נראה אחרת.

יוסי יונה: ברור, זה פגם בתקינוּת ההתנהלות של ההחלטה בוועדת הכנסת להיכן להעביר חוקים, כאשר מלכתחילה יודעים שבסופו של דבר הם לא צריכים להיות מובאים לוועדה אד-הוק שלא יכולה לדון.

איתן כבל: אתה יודע כמה רבנו על זה.

איתן כבל: עזוב.

תמר זנדברג: הכנסת הולכת ככה, ובסוף כשמגיעים למימוש כך זה נראה.

יוסי יונה: הסוגיות שביקשנו מהשר לתת לנו עליהן תשובות קשורות גם לעניין של מינוי ראש הרשות להתחדשות עירונית.

יוסי יונה: כפי שאתם זוכרים, אלה שהיו שותפים לדיון, בזמנו עוד פטרנו את השר מחובת מכרז ואפשרנו שזה יהיה מינוי אישי.

יוסי יונה: היינו רוצים לדעת היכן זה עומד משום ששתי דמויות שהיו אמורות להיות ממונות לתפקיד הזה, חלו כל מיני אירועים כאלה ואחרים ועדיין הן לא התמנו.

יוסי יונה: ברביבאי הייתה אמורה להתמנות ואז חגי רזניק.

<אתי ירדן: יש עוד אחד שטרם פורסם.

יוסי יונה: זה לגבי סוגיית המינוי, איפה זה עומד ומה זה אומר.

יוסי יונה: הסוגיה השנייה שאני רוצה לקיים עליה דיון היא באשר להצעת התקציב שהייתה במקור בהצעת החוק.

יוסי יונה: לשנים 2017-2018 היה קיים סעיף תקציבי בשם "המינהלת להתחדשות עירונית", שתוקצב בסכום של 37.2 מיליון שקלים, ועוד הוצאה של 80 מיליון שקל בהרשאה להתחייב.

יוסי יונה: עולה השאלה, אם הרשות הזאת לא קמה עדיין ואין לה גם מנהל אז לצורך מה הופנו הכספים הללו?

יוסי יונה: האם אנחנו יכולים לקבל איזה דיווח לגבי הכספים שהוקצו לרשות הזאת ומה נעשה איתם עד כה?

יוסי יונה: אני גם רוצה לדעת, אדוני, בהצעת החוק נקבע שתהיה ועדה מייעצת להתחדשות עירונית.

יוסי יונה: אני מבקש לדעת האם חלה התקדמות בעניין הזה, האם יש אנשים שמונו, איפה עומד העניין הזה.

יוסי יונה: ודבר נוסף, בסעיף 14(א) לחוק נקבע כי "השר, בהסכמת הרשות המקומית הנוגעת בדבר ובהמלצת הוועדה המייעצת, רשאי להכריז בצו על שטח כעל מתחם לפינוי לשם בינוי או לעיבוי בנייה".

יוסי יונה: סעיף 15(ב) עוסק בהכרזה על מתחם פינוי ובינוי ברשות מיסוי, ונכתב בו, בין היתר, כי "על שר האוצר להתקין תקנות בהתאם".

יוסי יונה: אני מבקש לדעת האם מאז אכן הותקנו התקנות הנוגעות לסעיף הזה.

יוסי יונה: אלה שאלותיי.

איתן כבל: תודה.

איתן כבל: אביגדור יצחקי, בבקשה.

אביגדור יצחקי: תשלים אחרי זה עינת גנון, שהיא מנהלת אגף התחדשות עירונית.

אביגדור יצחקי: כרגע הדבר עומד על מציאת מינוי ראוי.

אביגדור יצחקי: אני מוכרח לומר ששר הבינוי והשיכון גם פנה אליי וביקש לעזור לו בעניין זה.

אביגדור יצחקי: פנינו לכמה אנשים ולא כולם הסכימו.

אביגדור יצחקי: אנחנו באמת רוצים שיהיה שם מישהו- - -

<אתי ירדן: תפנו לאנשים שיסכימו.

<לאה ורון: סליחה, גברתי, את מתבקשת לדבר רק ברשות דיבור.

איתן כבל: מי גברתי?

<אתי ירדן: אני מתכננת פרויקטים של התחדשות עירונית מזה 12 שנים.

<אתי ירדן: כל מפלגת "כולנו" מכירה אותי, ודי לחכימא ברמיזה...

איתן כבל: אין לזה קשר, גברתי.

<אתי ירדן: יש קשר.

אביגדור יצחקי: היינו רוצים שמנהל הרשות יהיה אדם שיבנה את העניין בדמותו ובצלמו, עם האנשים שהוא יבחר אותם כדי שהוא יוכל אחרי זה לעבוד בצורה יעילה וטובה.

אביגדור יצחקי: אין הדבר אומר שנושא ההתחדשות העירונית לא מקבל היום דגש, עוד לפני הקמת הרשות להתחדשות עירונית.

אביגדור יצחקי: אני חושב שצריך התחדשות עירונית, זה דבר נכון.

אביגדור יצחקי: אנחנו מסיירים היום ברחבי הארץ, עינת גנון ואני, לקחתי את זה לטיפולי האישי, על מנת קודם כול לבנות קונצפט שייחודי לנושא ההתחדשות העירונית.

אביגדור יצחקי: בתוך ההתחדשות העירונית יש לנו מספר זוויות.

אביגדור יצחקי: האחת זה מקומות שבהם ערך הקרקע מאפשר לעשות שם פרויקט, שלא צריך אף אחד.

אביגדור יצחקי: השנייה זה אלה שצריכים קרקעות השלמה.

אביגדור יצחקי: ויש גם כאלה שנמצאים בפריפריה הרחוקה, כי אנחנו לא רוצים לעשות את זה רק במרכז הארץ, שמצריכים גם כסף בסופו של דבר, ושם קרקעות משלימות הן לא העניין.

אביגדור יצחקי: אנחנו היום מסיירים ברחבי הארץ.

אביגדור יצחקי: המסקנה הראשונה שהגענו אליה, שהרשויות המקומיות חייבות להיות חלק מן העניין הזה.

אביגדור יצחקי: אם הן לא בעניין – חבל על הזמן.

אביגדור יצחקי: אציג שתי דוגמאות.

אביגדור יצחקי: האחת היא קריית אונו.

אביגדור יצחקי: היא עשתה בעינינו את הדבר הכי נכון, היא עשתה תוכנית מתאר להתחדשות עירונית לכל העיר והיום אתה יודע על כל בית ובית מה תמ"א 38(1), מה תמ"א 38(3) או 38(3א), מה הולך לפינוי ובינוי, מה יינתן בכל בית ובית בזכויות.

אביגדור יצחקי: כך שיזם יודע לאן הוא הולך, יודע מה להבטיח.

אביגדור יצחקי: זה עובד שם היטב.

אביגדור יצחקי: יש שם פרויקט שבו 10 מתוך 12 הבניינים כבר בנויים לתפארת.

אביגדור יצחקי: אנשים שם קיבלו משהו, שאם זה יקרה בכל הארץ אני לא יודע לאן נגיע, מדירה של 55-60 מטרים גדלו לדירה של 110 מטר.

אביגדור יצחקי: אנשים רואים את היזם עובר ברחוב והם נוגעים בו כאילו הוא קדוש.

אביגדור יצחקי: זה משהו שהוא בלתי רגיל.

אביגדור יצחקי: דבר שני, עשינו פיילוט בראשון לציון שבו יש שכונה שיש בה הרבה עולי אתיופיה, שכונת רמת אליהו.

אביגדור יצחקי: נתנו להם קרקע משלימה ב-16% מערכה.

אביגדור יצחקי: העירייה הקימה מינהלת ושמה בראשה ניצב במשטרה, אדון מנצור, והוא התחיל ללכת לדיירים.

אביגדור יצחקי: הסתבר שכל הדיירים רשומים אצל איזה יזם וגם נתנו לו התחייבות ורשמו אצלו הערת אזהרה ולכן הם לא יכולים עכשיו ללכת לתוכנית של העירייה.

אביגדור יצחקי: אבקר שם בשבוע הבא או בעוד שבועיים ואנחנו הולכים לנסות לפתור את הדברים האלה.

אביגדור יצחקי: אחד הדברים הוא הצעת חוק שאנחנו מניחים על שולחן הכנסת, שאומרת שמי שהתקשר עם יזם בצורה כזאת או אחרת והיזם במשך חצי שנה לא עשה כלום אזי ההתקשרות הזאת פוקעת.

אביגדור יצחקי: אם לא נעשה את זה לא נצליח.

אביגדור יצחקי: ולכן הוצאנו קול קורא לכל הרשויות המקומיות והצענו להן להקים מינהלת עירונית.

אביגדור יצחקי: בערים רבות כבר יש מינהלת כזאת.

אביגדור יצחקי: זה חלק מייעוד הכסף שאנחנו מדברים עליו, זה סדר גודל של 20 מיליון שקל בשנה.

אביגדור יצחקי: בחרנו את הערים שאנחנו חושבים שיש להן פוטנציאל גדול מאוד.

אביגדור יצחקי: שלב נוסף שאנחנו צריכים לקבוע הוא איך נותנים קרקעות משלימות, למי נותנים קרקעות משלימות.

אביגדור יצחקי: לראשון שהחתים הכי הרבה אנשים?

אביגדור יצחקי: בוודאי שלא.

אביגדור יצחקי: צריך לעשות פה איזה הליך של מכרז.

אביגדור יצחקי: אני מוכרח להגיד לכם את האמת, אין לנו עדיין תשובות.

אביגדור יצחקי: העניין הזה, של לתת את זה לעירייה ומשם להמשיך במכרז כזה או אחר, או לעשות את זה בתוך מינהלת עירונית – במינהלת עירונית זה הרבה יותר קל מבחינתנו כי אנחנו נותנים לעיר זכויות והיא מנהלת את זה, זה הרבה יותר קל.

אביגדור יצחקי: אבל ברגע שאנחנו רוצים לערב גם יזמים מן החוץ הקושי הרבה יותר גדול.

אביגדור יצחקי: אני אומר במפורש, עד סוף שנת 2017 נהיה במסלול האמיתי והנכון הנדרש, עם כל הפתרונות לנושא התחדשות עירונית, מתחילתה ועד סופה.

אביגדור יצחקי: בתוך זה יש גם את כל נושא התשתיות העירונית, שאנחנו צריכים למצוא לו פתרון.

אביגדור יצחקי: למרות שהתשתיות הנדרשות הן קצת יותר קטנות, עדיין הן נדרשות, בטח בדמות של גני ילדים, בתי-ספר ותחבורה, הסעת המונים, תחבורה ציבורית.

אביגדור יצחקי: חלק מן הדברים נותנים קצת פתרונות כי אפשר לרדת מתחת לאדמה ולעשות שם מקומות חניה בכמה בתים ביחד, אבל אנחנו רואים גם רשויות מקומיות שלא מתמודדות.

אביגדור יצחקי: דרך אגב, הרשויות המקומיות מאוד פעילות היום בעניין הזה.

אביגדור יצחקי: חיפה היום במצב יוצא מן הכלל טוב מבחינת ההסתכלות שלה על הדברים.

אביגדור יצחקי: היא מעדיפה כמובן לעשות תמ"א 38 על פינוי ובינוי בגלל מבנה העיר, ההרריות שלה וכל מה שקשור בעניין הזה.

אביגדור יצחקי: אנחנו עובדים בעניין הזה, אנחנו פועלים בעניין הזה, עם רשות או בלי רשות.

אביגדור יצחקי: אני חושב שעד סוף השנה הזאת נוכל להציג לוועדה את כל הקונצפט וכל החשיבה שקשורה להתחדשות עירונית.

אביגדור יצחקי: דרך אגב, רשויות מקומיות עושות תוכנית מתאר לפי סעיף 23, שזה מה שאנחנו דורשים מהן.

אביגדור יצחקי: עיריית תל-אביב, שבה המאסה הגדולה של ההתחדשות העירונית, עשתה תוכנית כזאת, 3700, והיא באמת מאפשרת היום ליזמים הרבה יותר נגישות לעשות פרויקטים של תמ"א 38 ושל פינוי ובינוי בעיר.

אביגדור יצחקי: פינוי ובינוי קשור יותר בשכונות הדרומיות, כמו יד אליהו ומקומות אחרים שבהם יש התפתחות גדולה בעניין הזה.

אביגדור יצחקי: המספרים כבר לא קטנים.

אביגדור יצחקי: גם בתוכנית האסטרטגית שאישרנו היום בקבינט הדיור, תוכנית עד שנת 2040, להתחדשות העירונית יש משקל מאוד-מאוד-מאוד גדול.

תמר זנדברג: כמה מתוך ה-2.6 מיליון?

אביגדור יצחקי: מדובר על סדר גודל של 25%-30%.

תמר זנדברג: שמיועדים להגיע מהתחדשות עירונית, שזה תמ"א 38 ופינוי ובינוי?

איתן כבל: זה חייב להיות.

איתן כבל: אם זה תוכנית לשנת 2040 יש פה שכונות שלמות שצריכות לקבל.

אביגדור יצחקי: אני מוכרח לומר שזה גורם לנו גם קצת רע במחירי הדיור כי היום כשאתה בא לקנות דירה ואתה יודע שהולכת להיות בה התחדשות עירונית המחיר שלה עולה.

אביגדור יצחקי: הלמ"ס לא מוכנה לנכות את העלייה הזאת מתוך מחירי הדיור ואנחנו בסוף, למרות שאנחנו עובדים באמת קשה, פרט לעבודה אין לנו שום דבר בחיים- - -

יעל כהן-פארן: יש על זה מס שבח?

אביגדור יצחקי: במה זה קשור?

יעל כהן-פארן: אם מישהו רוצה אחר-כך למכור את הדירה יש לזה משמעות בצד של המיסוי.

אביגדור יצחקי: ברור שגם מס שבח עולה, אין פה חוכמות.

אביגדור יצחקי: אבל בסוף אנחנו נמדדים לפי מחירי הדיור.

אביגדור יצחקי: למרות שאנחנו מרגישים טוב למדי עם העשייה שלנו ועם התוכנית שלנו אזי בסוף מחירי הדירות לא יורדים ואנחנו נמצאים בעין הסערה.

אביגדור יצחקי: חלק מזה, התחננו, באנו לפניהם: בואו תמצאו פתרון, כי זה לא נכלל במחיר של דירה, ממש לא נכון.

יוסי יונה: מה זאת אומרת לא נכון?

יוסי יונה: אני גר בבניין שמיועד עכשיו לפינוי ובינוי ברחוב בלוך בתל-אביב.

איתן כבל: אסור לך לדבר על זה עכשיו בדיון.

יוסי יונה: נכון.

יוסי יונה: בא היזם ונותן לנו איזו הערכה מה השווי של הדירה הזאת.

יוסי יונה: זה זינוק "פסיכי".

יוסי יונה: אבל זה ממשי.

<יובל טלר: בגלל שהערך של הדירה עלה, הערך המהותי, לא הערך הכלכלי.

<יובל טלר: אביגדור יצחקי אומר שיש פה דירה, כאשר אותה דירה שנמכרה לפני שבוע נכרה במיליון שקל פחות.

<יובל טלר: כרגע בגלל הפוטנציאל הגלום בה ומה שיכול להיות אזי מחירה עולה.

<יובל טלר: הלמ"ס לא מנכים את הדירות האלה.

איתן כבל: דירה זה גם פוטנציאל.

<יובל טלר: בעצם כשאתה נותן עוד פוטנציאל לתוך דירות קיימות לכאורה אתה גורם לעליית מחירי דירות.

אביגדור יצחקי: אבקש מעינת גנון שתוסיף כמה נתונים שחשוב לשמוע.

<עינת גנון: תודה רבה.

<עינת גנון: אני מנהלת אגף התחדשות עירונית במשרד הבינוי והשיכון.

<עינת גנון: רק אנקדוטה, החל מ-1 בינואר בתלוש המשכורת שלי כתוב "הרשות להתחדשות עירונית".

<עינת גנון: אז אני כבר יכולה לומר שאני ועובדי האגף שלי כבר עובדי הרשות להתחדשות עירונית.

יוסי יונה: דה-יורה אתם קיימים.

תמר זנדברג: אכן דה-יורה, זה כתוב בתלוש המשכורת אבל זה לא קיים בפועל.

תמר זנדברג: זה לא דה-פקטו.

<עינת גנון: להקים רשות ממשלתית זה לא עניין של מה בכך.

<עינת גנון: אנחנו עושים הרבה מאוד תהליכים, שחלקם באופן טבעי לא ממש מעניינים ונראים חשובים למתבונן מבחוץ, אבל- - -

יוסי יונה: לנו כן.

<עינת גנון: אז כן אפרט.

<עינת גנון: יש לנו פעילות שנעשתה עד היום באגף להתחדשות עירונית ואנחנו ממשיכים אותה.

<עינת גנון: חבר הכנסת יונה שאל קודם לגבי תקציב ההוצאה.

<עינת גנון: יש פרויקטים פעילים וקיימים, יש התקשרויות שרירות וצריך לשלם ליועצים ולמתכננים.

<עינת גנון: אלה כספים שישמשו אותנו לתשלומים שוטפים, כבר לפרויקטים שנמצאים בעבודה.

<עינת גנון: יש היום, כפי שאביגדור יצחקי אמר, עשרות אלפי יחידות דיור שהמשרד מתכנן ומקדם בכל רחבי הארץ והפעילות הזאת נמשכת.

יוסי יונה: אני מבקש לשאול שאלה לא קנטרנית.

יוסי יונה: הרשות כשלעצמה, הגוף הזה של רשות עדיין לא כוּנן.

תמר זנדברג: במילים אחרות, לשם מה צריך אותם.

יוסי יונה: מצד שני, גם אביגדור יצחקי ציין לפני כן את העובדה, שהלכה למעשה פרויקטים שהם ברוח ההתחדשות העירונית כבר פועלים.

יוסי יונה: אם תוכלי להגיד לנו מה ההבדל המהותי.

יוסי יונה: אם מצד אחד כבר יש פרויקטים של התחדשות עירונית והם מתקיימים יפה, ומצד שני אנחנו בונים את הרשות, כפי שתמר זנדברג אומרת: מה הועילו חכמים בתקנתם?

יוסי יונה: מן הסתם הועילו, אבל אנחנו רוצים שתפרטי.

<עינת גנון: קודם כול, אתם החכמים.

תמר זנדברג: זו הייתה יוזמה שלכם.

תמר זנדברג: אנחנו לא יזמנו את החוק הזה.

תמר זנדברג: אנחנו באנו לשמור ולבדוק מה ייצא.

תמר זנדברג: לא יזמנו את זה.

<עינת גנון: אני חושבת שהוספתם לחוק, אני אומרת את זה בכנות רבה, הרבה מאוד מרכיבים שלא היו בו מלכתחילה, שמשפרים במיוחד את הטיפול באוכלוסיות המוחלשות, אם זה הדיור הציבורי, אם זה הקשישים.

<עינת גנון: בהחלט נעשתה עבודה מבורכת.

<עינת גנון: מה הועילה הרשות לעומת הפעילות הקיימת?

<עינת גנון: אנחנו רוצים קודם כול להעצים את הפעילות הקיימת.

<עינת גנון: אם אביגדור יצחקי דיבר קודם על יעדים שאפתניים מאוד לשנת 2040 אז צריך לתת כלים ומשאבים כדי להגיע ליעדים האלה.

<עינת גנון: עם כל הכבוד לאגף שלי, שמונֶה 7.5 אנשים, הוא לא יכול להגיע לפעילות בהיקפים כאלה.

<עינת גנון: כבר היום אנחנו בעומס גדול מאוד.

<עינת גנון: אבל יש משימות רבות שמופיעות בחוק שאנחנו עובדים עליהן כבר היום.

<עינת גנון: כך למשל המינהלות העירוניות שאביגדור יצחקי דיבר עליהן.

<עינת גנון: ב-2016 תקצבנו כבר 10 מינהלות, ב-2017 יתוקצבו עוד 9 מינהלות נוספות.

יעל כהן-פארן: הן קמו?

<עינת גנון: הן בתהליכי הקמה.

אביגדור יצחקי: יש כאלה שכבר קיימות.

<עינת גנון: יש מינהלות שקמו כבר קודם לסיוע שלנו.

<עינת גנון: הן נמצאות למשל בהליכי איתור ובחירה של מנהל מינהלת.

<עינת גנון: חלקן כבר פרסמו מכרזים ויש הליכי מכרז.

<עינת גנון: גם זה דבר שלא קורה בהינף יד.

יעל כהן-פארן: זה לא מהרגע להרגע.

<עינת גנון: אנחנו כבר שוקדים, פרסמנו פנייה לקבלת הצעות.

<עינת גנון: בחרנו יועץ שיסייע לנו בכתיבת הסכמי מדף לפרויקטים של פינוי ובינוי ותמ"א 38, שיהיה באינטרנט.

<עינת גנון: כל דייר שבאים אליו יזמים יוכל להוריד מהאינטרנט הסכם גנרי לעסקה בין יזמים לבין בעלי דירות.

<עינת גנון: גם זה נמצא בעבודה.

<עינת גנון: התחלנו לשקוד על הקמת מאגרים של בעלי מקצוע, כפי שהחוק קבע.

<עינת גנון: כלומר, כל הפעולות האלה אנחנו כבר שוקדים עליהן, גם אם הרשות דה-פקטו עוד לא קמה ממש.

<עינת גנון: אנחנו נפגשים עם אנשי נציבות שירות המדינה על כתיבת תיאורי התפקידים של בעלי התפקידים ברשות.

<עינת גנון: כל הפעולות האלה אורכות זמן ונעשות במרץ רב במשרד.

<עינת גנון: המשרד מתכוון להגיש תוך שבועיים-שלושה הצעה להחלטת ממשלה שתעשה סדר בהתנהלות הזו.

<עינת גנון: אני מקווה שיהיה כלול בה כבר מינוי למנהל.

<עינת גנון: אני לא יכולה לדעת, זה החלטה של השרים.

<עינת גנון: אבל כל הדברים האלה נמצאים בעבודה.

<עינת גנון: לגבי הוועדה המייעצת, כבר פנינו לכל השרים הרלוונטיים.

<עינת גנון: קיבלנו כמעט מכולם הודעות על הנציגים.

<עינת גנון: נשלחו זימונים לדיון ראשון של הוועדה המייעצת להתחדשות עירונית שיתקיים בעוד כשבועיים.

<עינת גנון: כפי שאתם רואים, אנחנו עושים את כל הפעולות הללו.

<עינת גנון: בעניין ההכרזה, אכן בעניין מסלול מיסוי צריך לתקן את התקנות.

<עינת גנון: גם זה נמצא בהליך עבודה.

<עינת גנון: מכיוון שהוועדה המייעצת כן עתידה להתכנס, יהיה אולי עיכוב קל אבל לא משמעותי.

<עינת גנון: כך שכל הפעולות הללו נעשות במקביל.

יעל כהן-פארן: כמה פעמים הוועדה המייעצת כבר התכנסה?

אביגדור יצחקי: היא עדיין לא כוּננה.

אביגדור יצחקי: אבל השרים שלחו את שמות הנציגים.

תמר זנדברג: גם אביגדור יצחקי וגם עינת גנון, אני חושבת שהדיון הזה, בעקבות הדיון שהיה כאן בהתחלה, דווקא טוב שהוא מתקיים פה.

תמר זנדברג: יש לכנסת קצת מה ללמוד מהתהליך הזה.

תמר זנדברג: הקמנו ועדה חדשה, קמה מפלגת "כולנו", רצתה את ארגז הכלים, שהכול יהיה אצלה, אבל אז אנחנו רואים שלדברים אחר כך יש חיים.

תמר זנדברג: אני מדברת לא אליכם אלא אלינו, לכנסת.

תמר זנדברג: החיים אחר-כך ממשיכים ללוות אותם.

תמר זנדברג: יושבת פה ועדת הכלכלה שהיא הרגולטורית של משרד הבינוי והשיכון והיא צריכה להמשיך ללוות.

תמר זנדברג: בוועדת הרפורמות כמה שעות כילינו על זה?

תמר זנדברג: ברמה הציבורית זה היה מאוד לא מתגמל, זה לא סוּקר בשום מקום, ישבנו שעות בוועדת הרפורמות בזמן שבחדרים אחרים עלו חוקים פוליטיים, ירדו ועלו, ואנחנו ישבנו כמו אידיוטים עם הניירות בשביל לגלות שאחרי זה הוועדה ההיא לא מוסמכת לקיים דיוני המשך, שאי אפשר ליזום בה דיונים, היא כבר התחלפה בינתיים, היושב-ראש הוא כבר שר בכלל בנושא אחר, אבל מה שעבדנו עליו לא קרה ולא קם.

תמר זנדברג: כאשר אני שומעת כאן את הדיון- - -

אביגדור יצחקי: אני יכול רק לתקן שגיאה?

אביגדור יצחקי: הצעת החוק של הרשות להתחדשות עירונית לא הוגשה על-ידי הממשלה הזאת אלא על-ידי הממשלה הקודמת.

תמר זנדברג: אין בעיה, לא הייתי לא בממשלה הזאת ולא בממשלה הקודמת.

תמר זנדברג: מבחינתנו יש רצף שלטוני.

אביגדור יצחקי: אסביר מה אני אומר.

אביגדור יצחקי: הרעיון היה בממשלה הקודמת.

אביגדור יצחקי: בממשלה הזאת היה ויכוח, לא כולם חשבו שצריכה להיות רשות להתחדשות עירונית.

אביגדור יצחקי: אני רק אומר שהדבר הטוב בחוק הזה הוא מה שנגזר ממנו לגבי הפרויקטים.

אביגדור יצחקי: שאלת המינוי, כן מינוי או לא מינוי, היא לא הדבר החשוב.

תמר זנדברג: לפני שאתה מדלג על זה, זה כן נקודה חשובה.

תמר זנדברג: אני רוצה להגיד שני דברים.

תמר זנדברג: אנחנו דנים בנושא הרשות להתחדשות עירונית.

תמר זנדברג: אני רוצה להגיד משהו אחד על הרשות ומשהו אחד על ההתחדשות העירונית.

תמר זנדברג: לגבי הרשות, אני ממש מרגישה, ויש לי איזה כאב בטן, שזה לא מקרה שאנחנו יושבים פה ומהדיון עולה שאולי לא בדיוק היה צריך את הרשות הזאת.

תמר זנדברג: אני רוצה להפנות אתכם לפרסום מאחת הכתבות שליוותה את ההקמה של הרשות הזאת, שבכלל 90% מן התקציב שלה ילך למשכורות.

תמר זנדברג: אגב, משכורות זה דבר שיכול להיות חשוב כי זה אולי רכזים שיעשו עבודות, אבל לנו יש תחושה, כולל המאבק על החוק עצמו, לנו הייתה כאן תחושה – אתה יודע גם שבמהלך הדרך המכרזים הוחלפו בוועדות איתור שהוחלפו במינוי – שאולי היה כאן רצון למנות מישהו או משהו וברגע שזה לא מסתדר, מסיבות פוליטיות שהן לא כאן, אז אולי לא צריך.

תמר זנדברג: בינתיים עובדת עינת גנון.

תמר זנדברג: אגב, למה היא לא מועמדת להיות מנהלת הרשות?

תמר זנדברג: אני לא יודעת.

תמר זנדברג: אה, היא אישה...

אביגדור יצחקי: מי אמר שהיא לא מועמדת?

תמר זנדברג: אבל אתה אומר שאנחנו מחפשים מישהו.

תמר זנדברג: היא כבר עובדת בזה.

תמר זנדברג: כמה שנים את עובדת בתחום?

תמר זנדברג: סליחה, אני לא רוצה לסבך אותך, אבל היא כאן.

<קריאה: הוא אמר שמי שפנו אליו לא רצה.

<קריאה: אולי נעשה פה אחד ועוד אחד.

תמר זנדברג: היא בינתיים עובדת, עושה את שלה, והרשות – אני לא יודעת.

תמר זנדברג: אולי היה צריך לחלק למישהו אני-לא-יודעת-מה, אולי היה צריך לתת משרת אמון בפטור ממכרז.

תמר זנדברג: זה לנושא הרשות.

תמר זנדברג: בינתיים אנחנו רואים, כרגע עינת גנון דיווחה, היא עושה את העבודה ואין רבותא, אין פה איזה יתרון מיוחד אם תהיה רשות או לא תהיה רשות.

תמר זנדברג: הדבר השני, שהוא בעיניי מהותי יותר, הוא לא לעניין הרשות אלא לעניין ההתחדשות העירונית עצמה.

תמר זנדברג: מן הסקירה, דווקא במיוחד של אביגדור יצחקי, עלה שאתם רואים בהתחדשות העירונית כלי לעשות שני דברים: תמ"א 38 ופינוי ובינוי.

תמר זנדברג: בעיניי זה בכייה לדורות וזו בעיה קשה בתפיסה של מדינת ישראל מה זה התחדשות עירונית.

תמר זנדברג: למה?

תמר זנדברג: אתם רואים בזה את אחד הכלים, והזכרת את התוכנית שאישרתם היום, אתם רואים בפתרון משבר הדיור אך ורק להוסיף יחידות דיור.

תמר זנדברג: עכשיו אתה אומר לנו ש-70%-75% יבואו מבנייה חדשה ו-25%-30% יבואו מהתחדשות עירונית, כאשר המטרה היא נטו פשוט להוסיף יחידות דיור.

תמר זנדברג: התחדשות עירונית היא הרבה-הרבה יותר מזה.

תמר זנדברג: התחדשות עירונית היא איך אנחנו מסתכלים על המרקם העירוני כך שהוא יאפשר לא רק לספור יחידות דיור אלא גם איזה איכות חיים הוא ייצר.

תמר זנדברג: מה שאתם עושים בפרויקטים האלה נכון להיום זה פשוט להעביר את מרכזי הערים תהליך של פרבריזציה בתוך העיר.

תמר זנדברג: מקום שיש בו יחידות דיור קטנות, זולות, עירוניות ואיכותיות אתם הופכים אותן ליחידות דיור יקרות יותר, מבוססות רכב פרטי.

אביגדור יצחקי: את זה בעלי הדירות עושים.

אביגדור יצחקי: סליחה, הזכויות הן במלואן של בעלי הדירות.

אביגדור יצחקי: בעלי הדירות יחליטו אם הם רוצים לעשות או לא רוצים לעשות.

אביגדור יצחקי: זה לא נמצא בידי שום רשות, בידי שום עירייה.

תמר זנדברג: תודה רבה, "הרמת לי להנחתה" ואסביר למה.

תמר זנדברג: מפני שעל מנת שלרשות להתחדשות עירונית תהיה איזו הצדקה היא זאת שצריכה, לא ללכת לאותם דיירים חלשים ולהסביר להם איך שהיזם "דפק" אותם, היזם שהחתים אותם על מגדלים באוויר, תרתי משמע, איך אנחנו עכשיו מחלצים אותם מהיזמים רק אם הם לא עשו כלום חצי שנה.

תמר זנדברג: אתה יודע מה, אותם דיירים בראשון לציון או בקריית משה ברחובות או אני לא יודעת איפה, אם היזם עשה משהו בחצי השנה הזאת נמצאים במצב הרבה יותר גרוע מאשר אם הוא לא עשה כלום.

תמר זנדברג: מהזווית שלך, לא קמו דירות.

תמר זנדברג: מהזווית של הדיירים, הם "אכלו אותה", ואתם יודעים את זה.

אביגדור יצחקי: מה זה קשור לדירות?

אביגדור יצחקי: אין לי שום עניין בדירות האלה.

אביגדור יצחקי: אני מסוגל לייצר מספיק דירות גם בדירות חדשות.

תמר זנדברג: זה לא קשור לדירות, זה בדיוק העניין.

תמר זנדברג: זה קשור לבני אדם, זה קשור למי גר בתוך הדירות האלה.

תמר זנדברג: אם אתם מסתכלים על הרשות להתחדשות עירונית או על האגף להתחדשות עירונית בתור מכשיר שמטרתו לייצר לכם בטבלאות 25% מתוך ה-2.6, זאת טעות וזאת תהיה בכייה לדורות.

אביגדור יצחקי: אבל זה לא כך.

אביגדור יצחקי: לא נכון מה שאת אומרת.

תמר זנדברג: כרגע אמרת לי: מה שאת אומרת זה בגלל שהדיירים רוצים.

תמר זנדברג: אני אומרת לך, התפקיד שלכם כרשות או כאגף, כרגולטור, לייצר את הדירות האלה כך שהן ייכנסו לתוך סביבת מגורים, שאנחנו נשאל איפה העיר כאן.

תמר זנדברג: הייתי מצפה מן הרשות הזאת לעבוד על פתרונות תכנון, על זכות דרך, על תחבורה ציבורית.

אביגדור יצחקי: לא, התפקיד של הרשות המקומית ושל מוסד התכנון הרלוונטי ליצור תוכנית עיקרית, כפי שעשתה עיריית תל-אביב.

אביגדור יצחקי: זה לא קשור לאף דייר.

תמר זנדברג: אם הייתה הצדקה לחוק הזה, הגענו כאן למסקנה שהרשות המקומית – באים לכאן ראשי עיריות ואומרים: מה אתם רוצים, זה מה שהתושבים רוצים, התושבים רוצים חניה, התושבים רוצים שיהיה להם כביש.

תמר זנדברג: הם לא יודעים שבעוד חצי שנה או שנתיים או 5 שנים הם הולכים לעמוד בפקקים, עם כל מקומות החניה שאתם מייצרים להם.

אביגדור יצחקי: הם עומדים גם היום בפקקים.

תמר זנדברג: נכון, אבל הם יעמדו בפקקים עוד יותר.

אביגדור יצחקי: יש גידול של 250,000 מכוניות בכל שנה על הכבישים.

איתן כבל: עזוב את המכוניות עכשיו.

איתן כבל: אפשר להגיד לך: תוסיפו אוטובוסים.

תמר זנדברג: הוא צודק.

יעל כהן-פארן: אם אתה בונה כך שהם צריכים אוטו אז אין מה לעשות.

תמר זנדברג: גם אם הם לא רוצים אז גם פינוי ובינוי וגם תמ"א 38 יציגו אותם כסרבנים, ולא ישאלו אולי הפרויקט הזה לא עונה על הצרכים שלהם, ישלחו אותם לבית-משפט.

תמר זנדברג: למה?

תמר זנדברג: כי רוצים דירות, דירות, דירות.

תמר זנדברג: לא שואלים אילו דירות, מי הולך לגור בדירות האלה, איך ואיזו עיר תיווצר מזה.

תמר זנדברג: במקום התחדשות עירונית אתם פשוט עושים הפוך.

תמר זנדברג: זאת הרשות לדה-עירוניות, לדה-אורבניזציה של מרכזי הערים, נקודה.

איתן כבל: תודה.

איתן כבל: עורך-דין זיו כספי , בבקשה.

<זיו כספי: אני נציג לשכת עורכי-הדין.

<זיו כספי: מה שמנחה אותנו, אנחנו רצים למרחקים ארוכים.

<זיו כספי: חיכינו המון שנים שתקום הרשות, או שבכלל יהיה גורם שעיסוקו יהיה בעניין הזה.

<זיו כספי: אני מוכרח להודות שהאגף עושה עבודה מדהימה והוא ממלא את מקום הרשות.

<זיו כספי: יש לנו מספיק סבלנות להמתין שהרשות תכוּנן בקצב שלכם כי בינתיים העבודה נעשית.

<זיו כספי: אני עונה לחברת הכנסת זנדברג, היתרון בעינינו ברשות, ואני יכול לומר את זה גם ברמה האישית כמי שעושה כבר 15 שנים התחדשות עירונית ומכיר את התחום הזה היטב, הוא שבאמת מישהו יקום עם זה בבוקר.

<זיו כספי: אם בעבר הידע היה חסר, היום כבר יש ידע, יש תובנה.

<זיו כספי: יש שני עקרונות חשובים מאוד שנראה לי שהולכים בכיוון הנכון.

<זיו כספי: אחד זה יצירת ודאות.

<זיו כספי: דיברו על זה ראש קבינט הדיור וגם עינת גנון, שהיום צריך לחייב את הרשויות המקומיות לעשות את מה שתל-אביב עשתה.

<זיו כספי: כאשר תל-אביב התחילה את תוכנית 3700 לא הבנו כמה היא צודקת.

<זיו כספי: ודאות היא בעצם המפתח.

<זיו כספי: רשות מקומית צריכה לתכנן איפה היא עושה פינוי ובינוי, איפה היא עושה תמ"א 38 ואיפה היא עושה עיבוי כי עם זה צריך ללכת.

<זיו כספי: אז לא ייווצרו מקרים כפי שתיארו פה קודם, של התנגשות בין יזמים שחתמו עם דיירים לבין יוזמה של רשות מקומית כזו או אחרת.

<זיו כספי: אז קודם כול, הוודאות חשובה.

<זיו כספי: הוודאות הזו מתחברת עם החשיבה לטווח ארוך, שזה קו הכרחי.

<זיו כספי: בנושאים אחרים, אני מוכרח לומר לכם שהתחדשות היא תחום אחר.

<זיו כספי: היא אמנם מקרקעין, היא אמנם היבט חברתי חזק מאוד, יש בה גם יכולת לעזור בפתרונות הדיור, יש בה גם יכולת לצמצם פערים חברתיים, יש בה גם יכולת לייצר את הביטחון ברמת החיים, את שיפור רמת החיים, ואני כבר לא מדבר על ממ"דים וכיוצא באלה.

יוסי יונה: פערים חברתיים – לא כל כך ברור.

<זיו כספי: לגבי פערים חברתיים, אתן לך דוגמה מירושלים עם הפרויקט שגמרנו בעיר גנים.

יוסי יונה: אחד המאבקים שניסינו לקדם בעת ניסוח החוק הוא ליצור קרן, ואפילו הייתה איזו הסכמה עקרונית, ליצור קרן שיכולה לסייע לאנשים שבעקבות המעבר לגורדי השחקים למיניהם לא יוכלו לעמוד בתשלומי התחזוקה.

יוסי יונה: דרך אגב, את זה לא הצלחנו להעביר.

יוסי יונה: מה יקרה לאנשים האלה?

יוסי יונה: אנחנו חוששים מאוד.

<זיו כספי: בפרויקט שעשינו בעיר גנים בירושלים הוועדה דרשה מאתנו לממן את דמי הניהול.

<זיו כספי: אני יכול לומר לכם, זה מבורך, היזם קיבל את העניין הזה.

<זיו כספי: ברגע שתהיה רגולציה מסודרת ותהיה ודאות – זה הדבר החשוב ביותר.

<זיו כספי: בהיבט של הוודאות, צריך להבין כמה דברים יש פה לעשות.

<זיו כספי: נושא טבלאות הקצאה – התחדשות עירונית זה לא מקרקעין רגיל.

<זיו כספי: בחוק התכנון והבנייה בתוספת השלישית יש למשל חובה לטבלאות הקצאה.

<זיו כספי: אלה נושאים שהרשות תקום איתם בבוקר; חוק הדייר הסרבן; תופעת המאכערים.

<זיו כספי: יש מספר דברים שצריך לעשות.

<זיו כספי: יש המון דברים שצריך לתקן, המון תוכניות שנמצאות היום על המדף.

<זיו כספי: דיברו פה קודם על נושא רשות מקרקעי ישראל, שהוא משאב הקרקע העיקרי, שהוא הבסיס שיכול לעזור לפינוי ובינוי בפריפריה.

<זיו כספי: בהקשר הזה גם תיקון החלטות של רשות מקרקעי ישראל יכול להקל.

<זיו כספי: אם היום חלקת השלמה היא 4 דונם ועד היום בכל המדינה יש מקום אחד, בזכרון יעקב, שם אושרה חלקת השלמה ועדיין לא יושמה, אז תבינו כמה דרך יש לנו עוד לעשות.

<זיו כספי: יש לנו סבלנות.

<זיו כספי: אנחנו כלשכת עורכי-הדין תומכים בחוק, מגבים את עבודת האגף והקבינט ומקווים להמשך פעילות פורה.

איתן כבל: תודה, דיברת דברי טעם.

אביגדור יצחקי: אני רוצה לכפור לחלוטין בדברי חברת הכנסת זנדברג.

אביגדור יצחקי: אין שום קשר בין הטיפול שלנו בהתחדשות עירונית לבין נושא הדירות במדינת ישראל.

אביגדור יצחקי: אני יכול למצוא מספיק שטחים כדי לקיים את כל מה שאנחנו צריכים לפחות ל-25 או 30 השנים הבאות.

אביגדור יצחקי: בגלל זה במינהלת העירונית אנחנו מקפידים שיהיה עובד סוציאלי, שיהיה פעיל שכונות, כפי שאנחנו רואים ב"מוריה" בירושלים ועוד בהרבה מקומות אחרים שיש בהם כבר מינהלות.

אביגדור יצחקי: אין בזה שום קשר.

אביגדור יצחקי: דרך אגב, אני לא קורא לזה "התחדשות עירונית" אלא "חיסול הסלאמז", שזה משהו אחר לחלוטין.

תמר זנדברג: חיסול הסלאמז עם העניים בפנים.

אביגדור יצחקי: לא עם העניים.

אביגדור יצחקי: האנשים האלה אם לא ירוויחו מהעניין לא ייקחו את זה.

אביגדור יצחקי: לא מטומטמים יושבים שם.

אביגדור יצחקי: גם אם יש שם קשישים ואחרים.

אביגדור יצחקי: לכן אנחנו רוצים ללוות אותם כמה שיותר, להסביר להם את הזכויות שלהם, אנחנו רוצים שיבינו אותן לעומק ככל היותר.

אביגדור יצחקי: אנחנו עושים את המאמצים.

אביגדור יצחקי: באמת אין שום קשר בין ההתחדשות העירונית לבין הגדלת מספר הדירות.

<ענת הורוביץ הראל: אני מהחברה להגנת הטבע.

<ענת הורוביץ הראל: אגיד מאוד-מאוד בקצרה.

<ענת הורוביץ הראל: אני חושבת שבאמת, כפי שאמרו הרבה דוחות לפניי, ובפרט דוח מבקר המדינה, שרק השנה כתב על נושא ההתחדשות העירונית והמחדלים המצטברים שהיו בנושא הזה, זה באמת צריך להיות יעד לאומי.

<ענת הורוביץ הראל: באותה נחישות שבה מקדמים מתחמים בוותמ"לים, לפחות באותה נחישות צריך להתעקש להקים את הרשות הזאת, שתעשה סדר בנושא הזה ותדחוף את ההתחדשות העירונית קדימה.

אביגדור יצחקי: תתמכו בזה שהתחדשות עירונית תהיה בוותמ"ל.

איתן כבל: אני מכיר את עניין ההתחדשות העירונית עוד מן התקופה שהייתי במשרד הבינוי והשיכון, כאשר מינהל מקרקעי ישראל כל הזמן דיבר על התחדשות עירונית ולא הבין שהוא לא עושה שום התחדשות עירונית, הוא סתם מבלבל את המוח ומבקש לספסר בקרקעות.

איתן כבל: בסוף-בסוף-בסוף יש מקומות שבהם אם המדינה לא תשקיע כסף – אביגדור יצחקי, יש מקומות שבהם לא צריך אותך, לא צריך את גברת גנון, שאני מניח שעושה עבודה יוצאת מן הכלל, כי במקום שיש היתכנות ויש ויש ויש זה לא הסיפור.

איתן כבל: יש שני מעגלי התייחסות.

איתן כבל: יש מקומות שהדרך היחידה להוציא את האנשים מהמקום שבו הם נמצאים, מהעומק הזה, היא התחדשות עירונית, אבל היא לא מספקת, היא רק תנאי הכרחי, כי לקבוצות האלה צריך לתת את האפשרויות להגיע למקומות אחרים, שלא יגורו במגדל שמקום החניה בו עולה יותר משכירות, שמה שעליך לשלם עבור ועד הבית מגיע לסכומים מטורפים.

איתן כבל: אני מכיר אדם שקיבל דירה בראשון לציון, דירת נ"ר שקנו לו.

איתן כבל: לפעמים אתה חונן לאדם דעת, קנו לו דירת נ"ר, אך המחיר שהוא צריך לשלם עבור ועד הבית כבר יותר גבוה מן השכירות שהוא היה משלם קודם לכן.

איתן כבל: לכן כל הדברים האלה צריכים לבוא בתכלול שלם.

איתן כבל: אני רוצה לומר לסיכום: 1) הוועדה תובעת ממשרד הבינוי והשיכון לסיים את כל ההליכים.

איתן כבל: אני רוצה להזכיר לכם, החוק מטרתו "לקדם פעילות בהתחדשות עירונית ולעודדה, להגדיל את היקף המימוש של מיזמים להתחדשות עירונית ולהאיץ את ביצועם לשם הגדלת היצע הדירות במרקם העירוני הבנוי".

איתן כבל: זה לא רק הגדלת ההיצע, כפי שתמר זנדברג אמרה, אלא באמת לסייע לאנשים, לתת להם איזו רווחה באופן שבו הם גרים.

איתן כבל: אני מכיר מקומות בראש העין, ואין ישוב בארץ שאין בו את זה, שאתה שואל את עצמך: איך בשנות האלפיים אנשים עדיין גרים בתנאים כאלה?

איתן כבל: לכן הוועדה תובעת ממשרד הבינוי והשיכון לסיים את ההליכים הכרוכים בהקמת הרשות להתחדשות עירונית, לרבות מינוי של מנהל לרשות.

איתן כבל: ב-27 באוגוסט 2016 נכנס לתוקפו חוק הרשות הממשלתית להתחדשות עירונית, התשע"ו-2016.

איתן כבל: השר שהופקדו על יישומו של החוק בנושא הזה הוא שר הבינוי והשיכון.

איתן כבל: 2) הוועדה עמדה על החשיבות של שיתוף הרשויות המקומיות בקידום הפרויקטים להתחדשות עירונית וממליצה למשרד הבינוי והשיכון להמשיך ולסייע לרשויות המקומיות ולתקצב מינהלות נוספות כדי להבטיח בראש ובראשונה את תכנון המיזמים להתחדשות עירונית.

איתן כבל: אני רוצה להזכיר שרשות מקומית היא תנאי הכרחי, אבל איננה תנאי מספיק.

איתן כבל: בלעדיה אתה לא יכול להתקדם לשום מקום, גם אם הדיירים יעשו אימונים מן הבוקר ועד הערב בכל יום לא יעזור להם שום דבר.

איתן כבל: 3) הוועדה ממליצה לשרים ולגורמים השונים על-פי סעיף 14 לחוק לסיים את המינויים לוועדה המייעצת להתחדשות עירונית על מנת שתוכל להתחיל בעבודה בימים הקרובים.

איתן כבל: יש כאן הרבה מינויים.

איתן כבל: כשיש הרבה מינויים יש גם הרבה מריבות על מי יסדר את העניינים.

איתן כבל: עינת גנון, אני מאחל לך הצלחה.

איתן כבל: תודה רבה לכולכם.

איתן כבל: הישיבה נעולה.